വാക്സിനേഷന് കടമ്ബ കടക്കാന് ജില്ല 83 ശതമാനത്തിലധികം പേര്ക്ക് ആദ്യഡോസ് നല്കി കൊല്ലം: കൊവിഡ് പ്രതിരോധത്തിനായി ജില്ലയില് ഇതുവരെ വിതരണം ചെയ്തത് 23.8 ലക്ഷം ഡോസ് വാക്സിന്. ജനസംഖ്യാനുപാതിക കണക്കനുസരിച്ച് 83 ശതമാനത്തിലധികം പേര്ക്ക് ആദ്യഡോസ് വാക്സിന് വിതരണം ചെയ്തിട്ടുണ്ട്. എന്നാല് ജില്ലയുടെ വാക്സിനേഷന് ടാര്ജറ്റിന്റെ 75 ശതമാനം പേര്ക്കാണ് ആദ്യഡോസ് ലഭിച്ചത്. 27 ലക്ഷമാണ് ജില്ലയിലെ ജനസംഖ്യ. 18 വയസിനു മുകളിലുള്ളവരുടെ എണ്ണം 21 ലക്ഷത്തില് താഴെയും ടാര്ജറ്റ് 23.5 ലക്ഷവുമാണ്. വാക്സിനുകളില് കുറവു വരാതിരിക്കാനും വാക്സിനേഷന് വേഗം പൂര്ത്തിയാക്കാനുമാണ് ഉയര്ന്ന ടാര്ജറ്റ് വച്ചിരിക്കുന്നതെന്ന് അനുമാനിക്കുന്നു. അതേസമയം, ഒരാഴ്ചയ്ക്കുള്ളില് ആദ്യഡോസ് വാക്സിനേഷന് പൂര്ത്തിയാക്കാനാണ് ജില്ലാ ഭരണകൂടത്തിന്റെയും ആരോഗ്യവകുപ്പിന്റെയും ശ്രമം. നിലവില് വാക്സിനേഷന് സെന്ററില് എത്തുന്നവരിലധികവും രണ്ടാം ഡോസ് വേണ്ടവരാണ്. ആദ്യഡോസ് സ്വീകരിക്കാന് കുറച്ചുപേര് മാത്രമേയുള്ളൂ എന്നതിന്റെ സൂചനയാണിതെന്ന് ആരോഗ്യവകുപ്പ് അധികൃതര് പറയുന്നു. നിലവിലെ കണക്കനുസരിച്ച് 17.36 ലക്ഷം പേരാണ് ആദ്യഡോസ് സ്വീകരിച്ചിട്ടുള്ളത്. ഏകദേശം 3 ലക്ഷം പേര്ക്ക് കൂടി നല്കിയാല് ആദ്യഡോസ് വാക്സിനേഷന് പൂര്ത്തിയായതായി കണക്കാക്കാന് സാധിക്കും. ...................................... 27 ലക്ഷം: ജില്ലയിലെ ആകെ ജനസംഖ്യ 21 ലക്ഷത്തോളം: 18 വയസിനു മുകളിലുള്ളവര് 17.36 ലക്ഷം: ആദ്യ ഡോസ് സ്വീകരിച്ചവര് .................................... ചൊവ്വ നല്ല ദിവസം കഴിഞ്ഞ ചൊവ്വാഴ്ച ജില്ലയില് 72,832 പേര്ക്കാണ് വാക്സിന് നല്കിയത്. ചൊവ്വാഴ്ചയായിരുന്ന ആഗസ്റ്റ് 30 ന് 50,000 ത്തിനടുത്ത് ഡോസ് വാക്സിന് വിതരണം ചെയ്തിരുന്നെങ്കിലും ഈ സംഖ്യ കടന്നത് ഇതാദ്യമാണ്. 48,807 പേര് ആദ്യഡോസും 24,025 പേര് രണ്ടാം ഡോസുമാണ് സ്വീകരിച്ചത്.